
B pielikums
Apdrošināšana un garantijas

Šis B pielikums ir Līguma par dzīvojamās ēkas rekonstrukciju atbilstoši Latvijas Republikas vēstniecības Amerikas Savienotajās Valstīs prasībām (turpmāk – Līgums) sastāvdaļa.
BŪVUZŅĒMĒJS šajā Pielikumā nozīmē uzņēmumu, kas saskaņā ar Līgumu ir nosaukts par Projektētāju-būvnieku.
Apdrošināšanas prasības Būvuzņēmējam
Prasības polisei: Būvuzņēmējam jāiegādājas un norādītajā termiņā pilnībā jāuztur spēkā Līguma dokumentos norādītās un tālāk uzskaitītās standarta apdrošināšanas seguma polises (Polises segums). Uz visām polisēm attiecas šādi noteikumi:
(a) Visās polisēs (izņemot strādnieku atlīdzību/ darba devēja atbildības apdrošināšanu) kā papildu apdrošinātās personas attiecībā uz atbildību, kas izriet no šajā Līgumā aprakstītajiem darbiem, ir jānorāda ĪPAŠNIEKS un tā amatpersonas, aģenti, darbinieki, saistītās struktūras, tiesību pārņēmēji. Turklāt apstiprinājums paredz, ka papildu apdrošinātās personas neietekmē jebkādi BŪVUZŅĒMĒJA pieļauti jebkura minētās polises noteikuma pārkāpumi.
(b) Apdrošināšanas prasības nepieļauj novirzes no noteikuma par BŪVUZŅĒMĒJA pienākumu nodrošināt kompensāciju ĪPAŠNIEKAM.
(c) Visām apdrošināšanas polisēm jābūt primārām un ar iemaksām nesaistītām, un tām jābūt iegādātām apdrošināšanas sabiedrībā, kurai piešķirts aktuāls A.M. Best reitings (vai līdzīgs reitings, ja minētais vairs nav pieejams) A/VIII vai augstākā līmenī un kurai atļauts veikt uzņēmējdarbību Vašingtonā, Kolumbijas apgabalā (Washington D.C.).
(d) Visās polisēs jābūt paredzētam, ka paziņojums par atcelšanu jāsniedz vismaz 30 dienas iepriekš, ar nosacījumu, ka jebkuru paziņojumu par atcelšanu iepriekš rakstiski apstiprina ĪPAŠNIEKS.
(e) BŪVUZŅĒMĒJS pirms darbu uzsākšanas iesniedz apdrošināšanas polises, kas apliecina, ka BŪVUZŅĒMĒJA apdrošināšana atbilst šī Līguma prasībām. BŪVUZŅĒMĒJS 60 dienu laikā pirms polišu derīguma termiņa beigām iesniedz atjaunotas polises.
(f) BŪVUZŅĒMĒJS pēc ĪPAŠNIEKA pieprasījuma iesniedz arī apdrošināšanas polises apliecinošus līgumus (sertifikātus).
(g) Ja BŪVUZŅĒMĒJS neiegādājas un neuztur nekādu Līguma dokumentos prasīto apdrošināšanu, ĪPAŠNIEKS, piecas (5) dienas iepriekš par to rakstiski paziņojot BŪVUZŅĒMĒJAM, var, bet tam nav pienākuma, BŪVUZŅĒMĒJA vārdā iegādāties šādu apdrošināšanu un saņemt no BŪVUZŅĒMĒJA visu ĪPAŠNIEKA par šādu apdrošināšanu veikto maksājuma summu kompensāciju, vai arī ĪPAŠNIEKS attiecīgās summas var ieturēt no BŪVUZŅĒMĒJAM maksājamajām summām.
(h) Visās polisēs jābūt ietvertam apdrošināšanas sabiedrības apliecinājumam, ka apdrošināšanas segums paliek spēkā arī tad, ja BŪVUZŅĒMĒJS kļūst maksātnespējīgs, bankrotē vai tiek likvidēts.
Polises segums Zemāk ir uzskaitīti BŪVUZŅĒMĒJA spēkā uzturamie standarta polises segumi. ĪPAŠNIEKS drīkst periodiski sniegt BŪVUZŅĒMĒJAM norādes palielināt uzturamā seguma summu vai pieprasīt lielākas seguma summas gadījumā, ja ir veicami sevišķi bīstami darbi. Visu šādu polišu noteikumus un nosacījumus, tostarp atskaitījumu summu, pārskata un pamatoti apstiprina ĪPAŠNIEKS.
A. Strādnieku atlīdzība, ievērojot likumā noteiktos ierobežojumus, sedz visu darbinieku medicīniskās izmaksas un zaudēto algu saskaņā ar vietējiem štata tiesību aktiem.

B. Darba devēja atbildības apdrošināšana ar šādiem minimālajiem atlīdzības limitiem:
a. [bookmark: _Hlk124336902]Miesas bojājumi slimības dēļ uz vienu personu			$ 1 000 000,00 
b. Miesas bojājumi slimības dēļ, polises limits			$ 1 000 000,00 
c. Miesas bojājumi, kas gūti nelaimes gadījumā, uz vienu personu	$ 1 000 000,00
d. Miesas bojājumi, kas gūti nelaimes gadījumā, polises limits	$ 1 000 000,00

C. Komerciālās vispārējās atbildības apdrošināšana, tostarp līgumiskās atbildības apdrošināšana katrai atrašanās vietai ar šādiem minimālajiem atlīdzības limitiem:
a. Vispārējā kopsumma						$ 1 000 000,00
b. Produktu/ pabeigtas darbības kopsumma			$ 1 000 000,00
c. Katrs gadījums							$ 1 000 000,00
d. Personiska rakstura un reklāmas ietvaros gūtas traumas		$ 1 000 000,00
Pierādījumi par produktu/ pabeigto darbību segumu jāuzrāda vismaz divus gadus pēc šajā Līgumā aprakstītā darba pabeigšanas.
D. Automobiļu civiltiesiskās atbildības apdrošināšana ar kombinēto vienreizējo limitu, kas nav mazāks par $ 1 000 000,00. Šī apdrošināšana attiecas uz visiem īpašumā esošajiem, īpašumā neesošajiem un nomātajiem mehāniskajiem transportlīdzekļiem, kas tiek ekspluatēti BŪVUZŅĒMĒJA vārdā atbilstoši BŪVUZŅĒMĒJA darbībai saskaņā ar šo līgumu. Ja BŪVUZŅĒMĒJAM nepieder nekādi transportlīdzekļi, BŪVUZŅĒMĒJAM īpašumā neesošajiem un nomātajiem mehāniskajiem transportlīdzekļiem jānodrošina civiltiesiskās atbildības segums vismaz $ 1 000 000,00 apmērā.

E. Būvniecības risku apdrošināšana (Builder's Risk Insurance) ar šādiem minimālajiem limitiem:
a. Kopējais apdrošināšanas limits (General Aggregate) – ne mazāks par Līguma summu;
b. Limits vienam apdrošināšanas gadījumam (Each Occurrence) – ne mazāks par Līguma summu.
Būvniecības risku apdrošināšanai kā minimums jāsedz būves un būvkonstrukcijas būvniecības laikā, kā arī objektā esošie materiāli, piegādes un iekārtas, tostarp darbaspēka izmaksas, pret zaudējumiem vai bojājumiem, kas radušies šādu notikumu rezultātā: mantas bojājums vai iznīcināšana; zādzība; vandālisms; ugunsgrēks vai zibens spēriens; materiāli transportēšanas laikā; gružu un atlūzu novākšanas izmaksas (debris removal); sprādziens; konstrukcijas sagrūšana vai sabrukums (structural collapse). Būvniecības risku apdrošināšanas polisei pilnībā jāatbilst visām piemērojamajām valsts, federālajām, pašvaldību vai citām kompetento iestāžu noteiktajām prasībām. 

F. Jumta/ virslimita atbildības apdrošināšana par to daļu, kas pārsniedz primārās polises summu, uz tā paša seguma pamata, visām iepriekšminētajām polisēm (izņemot strādnieku atalgojuma apdrošināšanu) ar šādiem minimālajiem limitiem:
a. Vispārējā kopsumma						$ 4 000 000,00
b. Katrs gadījums							$ 4 000 000,00
Pierādījumi par produktu/ pabeigto darbību segumu jāuzrāda vismaz divus gadus pēc šajā Līgumā aprakstītā darba pabeigšanas.

Apakšuzņēmēja prasības BŪVUZŅĒMĒJS nodrošina, ka arī visiem jebkura līmeņa apakšuzņēmējiem ir tāda pati apdrošināšana un segums, kā noteikts iepriekš, un norāda savās attiecīgajās civiltiesiskās atbildības polisēs ĪPAŠNIEKU (tostarp tā amatpersonas, aģentus, darbiniekus, saistītās struktūras, tiesību pārņēmējus un cesionārus) kā papildu apdrošinātās personas, kā noteikts šajā dokumentā.
Kompensācija BŪVUZŅĒMĒJS garantē kaitējuma kompensāciju, atbrīvošanu no atbildības un nodrošina tiesisko aizsardzību ĪPAŠNIEKAM un tā amatpersonām, aģentiem, darbiniekiem, saistītajām struktūrām, tiesību pārņēmējiem un cesionāriem attiecībā uz jebkādiem prasījumiem, prasībām, parādiem, tiesvedībām, zaudējumiem, kaitējumu, soda naudām, sodiem, saistībām, izmaksām un izdevumiem, tostarp juristu honorāriem, izdevumiem, tiesas izmaksām vai jebkāda veida prasībām gan saskaņā ar tiesību aktiem, gan taisnīguma principiem, (i) kas izriet vai par kuriem tiek apgalvots, ka tie izriet no BŪVUZŅĒMĒJA vai BŪVUZŅĒMĒJA jebkura līmeņa apakšuzņēmēju, licenciātu, uzaicināto personu, aģentu vai darbinieku bezdarbības, vainas, darbības, nolaidības vai pārkāpumu dēļ, vai (ii) kas izriet no BŪVUZŅĒMĒJA nespējas izpildīt savas vienošanās un saistības saskaņā ar šo Līgumu. BŪVUZŅĒMĒJS piekrīt, ka šajā Līgumā uzņemtās saistības paliek spēkā arī pēc šā Līguma termiņa beigām. BŪVUZŅĒMĒJS pieprasa, lai visi jebkura līmeņa apakšuzņēmēji nodrošinātu līdzīgu kompensāciju ĪPAŠNIEKA struktūrām.
Personiskais īpašums Par visām iekārtām, mantām un jebkāda veida īpašumu, kas pieder BŪVUZŅĒMĒJAM un visām personām, kas sevi pozicionē par tā īpašniekiem ar BŪVUZŅĒMĒJA starpniecību vai tā pakļautībā, un kas atrodas Īpašumos, risku un atbildību par kaitējumu uzņemas tikai un vienīgi BŪVUZŅĒMĒJS, un, ja viss minētais īpašums vai kāda tā daļa tiek iznīcināta, sabojāta vai nozagta, neviena daļa no minētā zaudējuma vai kaitējuma nav jāuzņemas vai jāsedz ĪPAŠNIEKAM. Beidzoties šā Līguma darbības termiņam vai to izbeidzot pirms termiņa, BŪVUZŅĒMĒJS no Īpašumiem aizvāc visu savu personīgo īpašumu.
Prasības pārņemšanas aizliegums Visās apdrošināšanas polisēs, kuras saskaņā ar šo Līgumu jānodrošina un jāuztur BŪVUZŅĒMĒJAM, jāiekļauj klauzula, kas nosaka, ka apdrošinātājs atsakās no jebkādām piedziņas tiesībām, prasības pārņemšanas rezultātā vai citādi, pret ĪPAŠNIEKU (tostarp tā amatpersonām, aģentiem, darbiniekiem, saistītajām struktūrām, tiesību pārņēmējiem un cesionāriem). Visās šādās polisēs iekļauj klauzulu vai apstiprinājumu, kas liedz apdrošinātājam tiesības uz prasības pārņemšanu pret otru pusi, ciktāl apdrošinātais ir atteicies no tiesībām pirms traumas vai zaudējumu rašanās, un polises neaizliedz šādu atteikšanos. Neatkarīgi no jebkādiem pretējiem šā Līguma noteikumiem abas puses ar šo atsakās no jebkādām zaudējumu piedziņas tiesībām saistībā ar traumu vai zaudējumiem, ciktāl tos sedz šāda apdrošināšana (vai kas tiktu segti, ja šī puse būtu apdrošināta saskaņā ar šajā Līgumā prasīto). Visi atskaitījumi no šādas apdrošināšanas tiek uzskatīti par "apdrošināšanu" iepriekšminētā atteikuma izpratnē. Šis atteikums attiecas uz ĪPAŠNIEKU un ir par labu ĪPAŠNIEKAM. BŪVUZŅĒMĒJS pieprasa, lai līdzīgu atteikumu iesniegtu visi jebkura līmeņa apakšuzņēmēji.
Tālāk sniegtā informācija ir jānorāda kā papildu apdrošinātā persona
visās apdrošināšanas polisēs, kas jānodrošina BŪVUZŅĒMĒJAM; to var norādīt sertifikāta pielikumā:
ĪPAŠNIEKA nosaukums: VAS "Valsts nekustamie īpašumi", Latvijas Republikā reģistrēta valsts akciju sabiedrība, reģ. Nr. Latvijā 40003294758. 

Prasības attiecībā uz Līguma izpildes garantijas iesniegšanu no UZŅĒMĒJA puses
Līguma izpildes garantija (Performance Bond)
UZŅĒMĒJAM jāiesniedz ĪPAŠNIEKAM Izpildes garantija (Performance Bond), kas atbilst Amerikas Arhitektu Arhitektu institūta (The American Institute of Architects) dokumentam AIA A312™-2010. Izpildes garantijas summai jābūt ne mazākai par Līguma summu.
Līguma izpildes garantijai jābūt primārai un neatkarīgai no citām apdrošināšanām (primary and non-contributory), un tai jābūt izsniegtai bankā, kas ir pieņemama ĪPAŠNIEKAM, vai apdrošināšanas sabiedrībā, kurai ir spēkā esošs A.M. Best reitings (vai līdzvērtīgs reitings, ja A.M. Best reitings vairs nav pieejams) vismaz A/VIII līmenī, un kura ir tiesīga veikt uzņēmējdarbību Vašingtonā, Kolumbijas apgabalā (Washington D.C.).
Līguma izpildes garantijai jāparedz garantijas izsniedzēja pienākums gadījumā, ja ĪPAŠNIEKS paziņo par UZŅĒMĒJA saistību neizpildi (Contractor Default), nekavējoties un uz garantijas izsniedzēja rēķina veikt vienu no turpmāk minētajām darbībām (saskaņā ar Amerikas Arhitektu institūta dokumentu AIA A312™-2010):
· organizēt, saņemot ĪPAŠNIEKA piekrišanu, lai UZŅĒMĒJS izpilda un pabeidz būvniecības līgumu;
· pašam uzņemties būvniecības līguma izpildi un pabeigšanu, izmantojot savus pārstāvjus vai neatkarīgus būvuzņēmējus;
· saņemt cenu piedāvājumus vai sarunu ceļā iegūt priekšlikumus no kvalificētiem būvuzņēmējiem, kas ir pieņemami ĪPAŠNIEKAM, būvniecības līguma izpildes un pabeigšanas nodrošināšanai, organizēt līguma sagatavošanu noslēgšanai starp ĪPAŠNIEKU un ar ĪPAŠNIEKA piekrišanu izvēlētu būvuzņēmēju, nodrošinot to ar izpildes un maksājumu garantijām (performance and payment bonds), ko izsniegusi kvalificēta garantijas izsniedzoša institūcija un kas ir līdzvērtīgas attiecībā uz šo būvniecības līgumu izsniegtajām garantijām, kā arī atlīdzināt ĪPAŠNIEKAM zaudējumus, kas pārsniedz Līguma summas atlikušo daļu un radušies UZŅĒMĒJA saistību neizpildes rezultātā.
Līguma izpildes garantijai jāparedz arī garantijas izsniedzēja pienākums novērst būvdarbu defektus divpadsmit (12) mēnešu garantijas periodā, ciktāl šādu defektu novēršana saskaņā ar būvniecības līgumu ir UZŅĒMĒJA pienākums, ja minētajā divpadsmit (12) mēnešu garantijas periodā ir konstatēta un paziņota UZŅĒMĒJA saistību neizpilde.
Līguma izpildes garantijas teksts pirms tā iesniegšanas ĪPAŠNIEKAM iepriekš jāsaskaņo ar ĪPAŠNIEKU. UZŅĒMĒJAM jāiesniedz Līguma izpildes garantija ĪPAŠNIEKAM trīsdesmit (30) dienu laikā no Līguma noslēgšanas dienas. Līguma izpildes garantijas neiesniegšana atbilstoši Līguma noteikumiem un ĪPAŠNIEKA pamatotajām prasībām tiks uzskatīta par būtisku Līguma pārkāpumu un var būt pamats Līguma izbeigšanai saskaņā ar Līguma 13.2.2.1. punktu.

